TUREN GÅR TIL NETTET

BLIV INSPIRERET Få gode idéer og tips til alle typer rejser: storbyferie, sol og strand, backpacker, camping, shopping og meget mere.

BLIV GUIDET Hvad sker der lige nu i Phuket? Hvor er New Yorks bedste restauranter og Sydfrankrigs skønneste strande?

FIND REJSEN Find de bedste tilbud på flybilletter, hoteller eller charterrejser. Søg på tværs af utallige andre rejsesider – på én gang.

politikensforlag.dk/rejser

politiken.dk/rejser

SYMBOLER I BOGEN

SYMBOLER I TEKSTEN
SYMBOLER PÅ KORTENE

A | Afstand | b1 | Byzone
B | Badestrand/bademulighed | b2 | Industri/ubebygget område
z | Biludlejning/bilrute | b3 | Gågade
b | Busforbindelse/-station | b4 | Åbent land
C | Café | b5 | Seværdig bygning
c | Camping | b6 | Parker/Skov
y | Cykelrute/cykeludlejning | b7 | Naturpark
E | Entre | b8 | Attraktion
F | Feriebolig | b9 | Til attraktion
l | Fiskemulighed | b10 | Busforbindelse/station
f | Færgeforbindelse | b11 | Grænse
G | Golf | b12 | Hospital
g | Guidet tur | b13 | Motorvej
H | Handicapvenligt/handicapfacilitet | b14 | Motorvejs afkørsler
o | Hotel/hostel | b15 | Politi
i | Information/turist | b16 | Posthus
q | Kalender/begivenheder | b17 | Sejlrute
k | Kulturminde/kulturattraktion | b18 | Togforbindelse-/station
N | Natteliv | b19 | Vejnummer
P | Parkering | b20 | 100 - 300 m
€ | Prisniveau | b21 | 0 - 100 m
R | Restaurant |  |
r | Ridemulighed/ridecenter |  |
Y | Sejlsport/bådudlejning |  |
n | Shopping |  |
> | Sidehenvisning |  |
j | Swimmingpool |  |
t | Telefon |  |
J | Tennis |  |
T | Togforbindelse/station |  |
u | Underholdning |  |
v | Vandrehjem |  |
V | Vandretur |  |
W | Windsurfing |  |
å | Åbningstider |  |

TUREN GÅR TIL

DANMARK

AD MARGUERITRUTEN

AF ANNE METTE FUTTRUP

GÅ IKKE GLIP AF …

Foto: VisitDanmark

RUBJERG KNUDE

Sand, sand og sand. Nordjyllands Rubjerg Knude (> se her) står som en høj, slank ørkenklit midt i de grønne klitter. Som et Nordens Sahara med vandreklitter, stejle skrænter og ruiner, der stikker op af sandet. Midt i ørkenen rager Rubjerg Knude Fyr endnu op, om end det mister terræn for hvert sekund, mens sandet tager over.

Foto: Jens Bangsbo/Den Blå Planet

DEN BLÅ PLANET

Dyr, der lever i vand, trives på Amager – på land. Den Blå Planet (> se her), Danmarks flotteste og nyeste akvarium. Bassiner og akvarier med fisk og havdyr fra verdenshavene og et fire millioner liter vand stort oceanarium med hammerhajer og barracudaer inviterer til at blive både underholdt, overrasket og klogere.

Foto: Falsled Kro

FALSLED KRO

På Sydfyn ligger Falsled Kro (> se her), der igen og igen er blevet hyldet som et sublimt spisested. Kroen blev bygget i 1700-tallet og udnævnt til kongelig privilegeret i 1851. Men det eneste i køkkenet, der er forhistorisk, er den grundighed og faglige kyndighed, som maden bliver tilberedt med.

Foto: VisitDanmark

MØNS KLINT

6 km lang og 128 meter høj på det højeste sted. Den kridhvide Møns Klint (> se her) spejler sig i det turkise vand neden for klinten, og både oppe og nede er udsigten formidabel. Her på østsiden af Sjælland går man på toppen af 70 millioner års historie og får det hele forklaret på Geo Center Møns Klint.

Foto: VisitDanmark

AARHUS HAVN

Et helt nyt byrum på Aarhus Havn tager besøgende og århusianere med storm. Boliger, kulturinstitutioner og udendørsliv har trukket havn og by sammen til et. I særklasse er den arkitektoniske nytænkning Dokk1 (> se her), der rummer blandt andet byens bibliotek.

ONORDJYLLAND

OVEST- OG MIDTJYLLAND

OSYD- OG SØNDERJYLLAND

OØSTJYLLAND

OFYN OG ØHAVET

OMØN OG LOLLAND-FALSTER

OSJÆLLAND

INDHOLD

SYMBOLER I BOGEN

O MARGUERITERUTEN

Forord

Margueriteruten

ONORDJYLLAND

OVEST- OG MIDTJYLLAND

OSYD- OG SØNDERJYLLAND

OØSTJYLLAND

OFYN OG ØHAVET

OMØN OG LOLLAND-FALSTER

OSJÆLLAND

OPRAKTISKE OPLYSNINGER

Forberedelse

Transport

Lokale forhold

Spisesteder

Overnatning

Sport og aktiviteter

Uheld

Årets gang

VI UDVIDER HORISONTEN

KORT OVER AARHUS

KORT OVER FÆRGERUTER I DANMARK

KOLOFON

LEVENDE LANDEVEJE

DER ER DAGE, hvor det er stærkt fristende at tage en akut afstikker fra forudsigelige veje og pligter. Ikke bare tordne fra A til B uden svinkeærinder i en stram tidsplan. Så kigger man efter afbudsrejser og flybilletter og drømmer om et par dage i en velkendt eller ukendt storby, længes efter at vandre ad bjergrige pilgrimsruter, tage et par ugers ø-hop i spændende farvande, eller et månedlangt tilbagelænet roadtrip i USA eller Australien.

Men hvorfor egentlig ikke tage nogle af de nødvendige fridage i Silkeborg, Skælskør eller Stubbekøbing? Hvorfor ikke vandre på Hærvejen gennem Jylland, eller på den sydsjællandske Lagunesti? Hvorfor ikke ø-hoppe i Det sydfynske Øhav? Og hvorfor ikke tilbagelægge uge efter uge i sneglefart og med sand mellem tæerne langs den jyske, vilde vestkyst?

Margueritruten er skabt til netop den slags rejser, hvor nysgerrigheden er drivkraften og tempoet mageligt. Ruten i småbidder er perfekt til korte pauser. Og store stræk passer til alenlange roadtrips, hvor alt kan ske, når man drejer væk fra motorvejen, stiger ud af bilen, giver sig tid til at se noget spændende ved vejkanten, til at lade sig friste af en lysning i en skov, en vejbods nyopgravede kartofler eller en skrothandlers bunker.

Margueritruten er mere end 3500 km vej ad Danmarks smukkeste strækninger. Den fører an gennem landets tusindårige naturhistorie til istidens morænelandskaber i Vendsyssel, de viltre klitplantager langs Vestkysten, Vadehavet, der går og kommer, og den geologiske historie på Stevns og Møns Klint, som bliver forklaret gennem udstillinger og fossiljagt.

Kulturhistorisk oplever man ad Margueriteruten Kongernes Nordsjælland og Holger Danske i Helsingør. Man besøger Jellingstenene, som Kong Harald Blåtand rejste i 965 til minde om sine forældre Gorm og Thyra. Og man ser graven ved Landet Kirke på Tåsinge, hvor de elskende, der ikke kunne få hinanden, Elvira Madigan og Sixten Sparre, ligger begravet. Også den moderne historie, som de næste generationer vil læse om på historieapps og andre digitale enheder, møder man på Margueritruten.

Arkitekturen er stærk i Danmark. Museet for Søfart i Helsingør, som er tegnet af den verdenskendte danske arkitekt Bjarke Ingels, er kåret som verdens flotteste kulturbyggeri, og Dokk1, det nye borgerhus i Århus, tegnet af schmidt hammer lassen architechts, er Skandinaviens største offentlige bibliotek.

I konstant afveksling mellem naturoplevelserne lever Danmarks byer. Både de fem største, København, Århus, Odense, Aalborg og Esbjerg, som Margueritruten samler op på sin vej, men også de mindre byer med foreninger, medborgerhuse, egnsteatre, musiksteder, museer, kulturhuse, spisesteder, bryggerier, gårdbutikker og overnatningssteder.

Margueritruten lægger sig op ad nogle landets bedste løbe-, vandre- og cykelruter. Mange steder er de koblet til motionsløb og konkurrencer, som alle - også turister på tur - kan deltage i. Og langs kyststrækningerne er der sejlsport både i båd og på bræt. Klitmøller i det nordvestlige Jylland kaldes af surfkendere for Cold Hawaii, Gudenåen er lykke for kajak- og kanofolket, og strandene nord for København tiltrækker tusindvis af badende lokale og turister hele året.

Der er nok at tage fat på. Læg Turen Går Til Danmark ad Margueritruten i handskerummet til den dag, trangen pludselig melder sig til at afvige fra det faste program og tage på opdagelse i Danmark. O

MARGUERITRUTEN

MARGUERITRUTEN er en afmærket turistrute, der fører forbi nogle af Danmarks mest spændende seværdigheder og smukkeste landskaber.

Ruten blev oprindelig skabt for biler og motorcykler. Men den egner sig også fortrinligt til at blive nydt fra en cykelsaddel – og dele af den også på gå-ben. Oplevelserne langs Margueritruten vil blive mangfoldige, forskelligeartede og stimulerende for hele sanseapparatet, hvis man tænker i både travesko, badetøj og cykler – og måske også hest, rulleskøjter og surfbræt – undervejs. Sko og svømmetøj må man tage med hjemmefra, resten kan lejes på timebasis.

Også den mad, der skal nydes undervejs, og sengene, der skal soves i, bidrager til oplevelsen. Retter og fødevarer, som de lokale har spist gennem generationer, kan være en seværdighed i sig selv. En overnatning på en B&B, som man pludselig kommer forbi, eller i en af de utallige shelters, der byder på gratis overnatning i den danske natur, supplerer oplevelser på hoteller, campingpladser og vandrehjem. Og en eftermiddag i det lokale kultur- eller medborgerhus kan være lidt af et eventyr og føre til venskaber for både store og små. Margueritruten fører rundt til det hele.

EN NATIONAL TURISTRUTE

I slutningen af 1970’erne fremlagde Danmarks turistchef i New York, Aksel Dessau, et forslag til grønne veje gennem det danske landskab. Et forløb, der mindede om andre europæiske turistruter, som vinvejen Route du Vin i Frankrig eller Schlösserstrasse i Østrig. Forslaget blev i første omgang skrinlagt, men genoplivet ved stiftelsen af Turismens Fællesråd i 1987. Rådets direktør, Jørgen Hansen, blev drivkraften i udviklingen af en dansk scenic route, der skulle forbinde landets største attraktioner og løbe igennem Danmarks mest naturskønne områder.

Nu havde man en rute – så manglede man bare et navn. Et bud kunne have været Mælkebøtteruten. I slutningen af 1980’erne havde seerne af Poul Thomsens tv-program En naturlig forklaring nemlig udnævnt mælkebøtten til Danmarks nationalblomst. Ruten endte dog med at få navn efter dronningens yndlingsblomst, margueritten, og det var planen at åbne ruten på dronningens fødselsdag, den 16. april 1991. Det lykkedes ikke, men otte dage senere, den 24. april, klippede Hendes Majestæt snoren i Fredensborg. Danmark havde fået en turistrute.

FAKTA OM DANMARK

Landeveje: Ca. 70.000 km.

Areal: 43.094 km2.

Kystlinje: 7314 km.

Laveste/naturligt højeste punkt: Lammefjorden -7 m / Møllehøj 170,86 m.

Befolkning: 5,6 mio. (87 % bosat i byer).

Befolkningstæthed: 127/km2, tættest på Sjælland (303/km2).

FØLG MARGUERITTEN

Margueritruten er lavet som et sammenhængende forløb forstået på den måde, at den aldrig passerer den samme vej to gange. Ruten strækker sig over ca. 3500 km og løber hovedsageligt ad landeveje, hvor der også kan cykles. Eneste undtagelser er Storebæltsbroens motorvej og korte stræk på grus.

Ruten er afmærket med kvadratiske skilte med den hvide og gule marguerit på brun baggrund. Sammen med symbolet er der oftest en pil mod højre eller venstre. Enkelte steder er kun symbolet angivet – som tegn på, at man stadig er på rette vej. Som bilist eller motorcyklist følger man ruten, til et skilt fortæller, at man skal svinge. Man skal altså være på ruten for at se skiltene – der er ikke skilte, som angiver, hvordan man kommer ind på den.

Et kort og/eller en guide kan derfor være en stor hjælp til at komme ind på og planlægge efter Margueritruten. Den første guide til Margueritruten blev udgivet i 1991 af Turismens Fællesråd sammen med et kort. Til og med 2011 var Friluftsrådet leder af projektet Margueritruten ind i det 21. århundrede. Sammen med turistbureauerne og kommunerne langs ruten blev en række forløb lagt om og knyttet tættere til aktiv ferie, som fx vandreruter og smukke stræk, der egner sig til cykelture. Siden 2012 har Naturstyrelsen haft ansvaret for ruten. Landets store, sammenhængende turistrute er i dag vist på næsten alle nationale vejkort.

DANMARK ER SPÆKKET MED GODE CYKEL-, VANDRE- OG LØBERUTER. SÅ HUSK UDSTYRET OG FÅ EN EKSTRA OPLEVELSE. Foto: Kim Vadskær

SÅDAN BRUGES BOGEN

Guiden er delt i syv geografiske områder, og hvert område er igen delt i en række forløb eller etaper, som kan sættes sammen eller køres hver for sig. De enkelte geografiske områder indledes med et oversigtskort, hvorpå ruten er markeret, og ved de enkelte etaper er der en kort overordnet beskrivelse af det pågældende forløb, som følges op af detaljerede beskrivelser af de attraktioner, der er udvalgt. Ligesom selve ruten er attraktionerne markeret på bogens kort.

Nogle steder er der lagt afstikkere ind i ruten, de er tænkt som idéer til at se og opleve lidt mere. Det kan være vandreruter, besøg på nogle af landets smukke småøer, eller det kan være attraktioner, som kalder ekstra højt på at blive set. Seværdigheder af enhver slags for både børn og voksne er, så vidt det er muligt, beskrevet med åbningstider og entrepriser. Nogle steder er begge så varierende, at der alene henvises til stedets hjemmeside. Også vandre- og cykelruterne er alene nævnt eller beskrevet med enkelte sætninger.

Detaljerede kort over strækningerne kan findes på stedet eller på hjemmesider. Spisesteder, spillesteder og butikker er ligeledes beskrevet med åbningstider. Tiderne kan naturligvis ændre sig, så kører man langt med det ene mål at nå frem til et bestemt spisested, et konkret spillested eller en butik, som er nævnt i bogen, kan det derfor være en idé at kontakte stedet først for ikke at køre forgæves.

Over hele landet er der stærke lokale initiativer, som også turister er velkomne til at deltage i. Guiden har ikke nævnt alle idrætsog svømmehaller, medborger- og forsamlingshuse, biblioteker og lokale løbe-, vandre-, og cykelklubber. Men de kan alle byde på gode oplevelser.

Margueritruten og bogen er tænkt som inspiration og vejviser til en spændende måder at opleve Danmark på. På ferien, på forretningsrejsen, på besøg hos familie og venner. På tur med en enkelt overnatning, en weekend eller en flere uger lang bilferie. Margueritruten er sjældent den korteste og hurtigste vej fra A til B, men det er ofte den mest opløftende. Og helt sikkert den med flest oplevelser og seværdigheder. Faktisk er der så mange at vælge imellem, at de ikke alle er med i bogen.

Margueritruten er ligesom denne guidekun en anvisning – en opfordring til at køre ad landets smukkeste strækninger. Det er op til den rejsende selv at definere indholdet. Alt efter, hvem der ser, og hvornår det ses, vil oplevelserne være forskellige. Smukke, men forskellige. O

NORDJYLLAND

Nationalpark Thy, er indgangen til Margueritrute-Nordjylland. Ruten går langs Vestkysten til surfernes Cold Hawaii i Klitmøller, til fiskernes hjemstavne i Hanstholm og Hirtshals og til turisternes hvide strande i Lønstrup. Aalborg er landsdelens kulturelle navle, Østkysten og Limfjordsøen Mors er rolige og børnevenlige, og tæt på Struer er hedens liv i gamle dage levendegjort på Hjerl Hede.

Badestrande og bløde klitter med havtorn og hyben. Træer, der er blæst skæve af vestenvinden, og lokale, som vender ryggen mod havet og søger læ mod land, sådan som de altid har gjort. Sådan begynder strækningen i det nordlige Jylland.

Fra Agger Tange til Hanstholm kører man gennem Danmarks første nationalpark, Nationalpark Thy, med krondyr i skumringen og krogede bjergfyr i de klitplantager, der blev anlagt for 100 år siden for at stoppe den allestedsnærværende sandflugt. En rundtur på Limfjordsøen Mors og øens verdenskendte moler fortsætter over Nordthy til havnebyen og formidable udsigter i Hanstholm.

Jammerbugten, der strækker sig nordpå, er alt andet end en jammer. Her er fuglefjeld og forlystelsespark, badestrande, landets mest kendte badehotel, Blokhus’ sommervrimmel og det pittoreske Rubjerg Knude Fyr midt i sandet, inden endnu en havneby dukker op. I Hirtshals kan man besøge Oceanariet og sejle både til Færøerne og Island, hvis man trænger til et nordatlantisk eventyr.

Alternativt kan man fortsætte ad Margueritruten mod den danske urskov og en kanotur på Uggerby Å, inden man begiver sig på en nødvendig afstikker til skønne Skagen. Frederikshavn, der markerer overgangen fra det flade Østvendsyssel, har både palmestrand og byliv.

Endnu mere af den slags – byliv – finder man i Aalborg. Her har driftige kræfter de senere år skabt et spændende kulturliv og forskønnet havnefronten, så selv Limfjorden ser mere blå ud. Kunstmuseet er klar efter en omfattende restaurering, Utzon Centeret kalder, og en lørdag formiddags shopping på gågaden er et must.

Fra Aalborg går turen søndenom igen langs Limfjorden. I Nibe er der festival og tæt på også en afstikker til Livø, og i Løgstør er der græsk stemning ved havnen. Hvalpsundfærgen sejler til Salling, hvor der er muslinger og andet godt fra fjorden og en ret imponerende middelalderborg. Slutteligt når man til Struer, endnu en by ved Limfjorden, der har åbnet et kurbad på havnen – med udsigt.

OVERBLIK - ETAPER

Agger Tange til Hanstholm (> se her)

Jammerbugten (> se her)

Hirtshals til Frederikshavn (> se her)

Vendsyssels østkyst og Aalborg (> se her)

Langs Limfjorden i syd (> se her)

AGGER TANGE TIL HANSTHOLM

Agger Tange er flad og lige som en blyantsstreg. Vejen ligger oppe på diget – et lille plateau, hvorfra der er udsyn til flade marker med græssende køer. Det er porten til den sydlige del af Nationalpark Thy. Den rejsende kommer omkring Flade Sø og Ørum Sø, hvorfra der på den nordlige bred kan tages en lille afstikker til Lodbjerg Fyr. Fra Vestervig Kirke vender ruten i en sydlig bue omkring en stribe af gravhøje – blandt andet den kuriøse udgave ved gamle Cirkus Miehes hovedkvarter – frem til Limfjordscentret Doverodde Købmandsgård.

Ved Næssund begynder Mors – Øen bag havet, som den bliver kaldt. Næssundfærgen, der har forbundet Thy og Mors, er blevet nedlagt, og Margueritruten er derfor blevet brudt. I stedet må man køre ud på hovedvej 11, fortsætte nordpå til Vildsund, hvorfra man kan køre over Vildsundbroen til Mors. Her fører ruten rundt på både den sydlige, østlige og nordlige del. Og hvilken smuk tur i det kuperede landskab ad små, smalle markveje. Snart løber vejen ind i landet forbi bittesmå byer, andre gange er den igen ved Limfjorden, som hele tiden dukker op i forskellige retninger. Undervejs kan der gøres stop ved Højriis Slot eller Jesperhus Blomsterpark, med oplevelser for både børn og voksne.

Solopgangen ved Sallingsundbroen er værd at køre efter, og i Nykøbing Mors ligger hotel Pakhuset lige ved havnen og Dueholm Kloster midt i byen. En ung upcoming kunsthåndværker sælger sine lædervarer i byens flotteste butik. Og ellers er det landskabet, der tiltaler på Mors – med Hanklit som et vigtigt stop og som udsigtspost.

Turen tilbage til Thy går over en lille bro med buet jerntag. Vildsundbroen blev indviet af Stauning og kong Christian X i 1939. Limfjordslandet på begge sider af fjorden har sommeren igennem en række fælles initiativer. Gå ikke glip af fortælleseancerne, Limfjordsfortællinger, som man kan støde på rundt omkring på egnen.

Ruten går uden om Thisted, Thys største by. Men har man lyst til en bytur, er der gågade og caféer i J.P. Jacobsens (udtalt I.P.) fødeby. Kirken ligger majestætisk hævet over gaderne, og på fjorden sejler skonnerten Saga – også med turister.

Og så er man snart tilbage i Nationalpark Thy. Ingen bebyggelse, kun endeløs lyng og gule sennepsblomster lyser op i landskabet, og små pukler af klitter rager op på heden. lilleput Danmark føles lige pludselig knap så småt.

På ruten gennem parken kan der gøres ophold i Nr. Vorupør, en badeby med fiskerbåde. Der kan vandres i Bøgsted Rende og surfes i Klitmøller, og naturen kan nydes fra Thy Feriepark – Hanstholm Camping.

Så er det også tid til lidt urbanitet i havnebyen Hanstholm, der lugter af fisk og er et godt sted for både naturelskere og luksusdyr.

BÅDE STORE OG SMÅ DRAGES AF FISKERIET, DER STADIG LEVER PÅ NORDJYLLANDS VESTKYST. Foto: Kim Vadskær

AGGER TANGE

k B (kort 1)

De nærliggende byer er forsvundet i havet. Agger ligger som den eneste tilbage ved første klitrække omgivet af vand. Vejen dertil er flad, og med havet som en tikkende bombe, der kan sprænge digerne inden for en menneskealder. I tidernes morgen var Agger en fattig ferieby, men er i dag forvandlet til et populært udflugtsmål med en flot strand.

Agger, Aggervej, Agger. i visitthy.dk

F Agger–Thyborøn Færgefart. t 20 23 03 36.

Sejlplan: thyboronagger.dk. Turen varer ca. 10 min.

LODBJERG FYR OG LODBJERG KIRKE

k V (kort 2)

Fra toppen er der udsigt til Agger Tange, Flade Sø og Ørum Sø, og Vestervig Kirke rejser sig i horisonten. Bedre overblik får man ikke i området. Det 35 m høje fyr er fra 1883 og bygget i svensk granit.

Lodbjerg Kirke nogle få hundrede meter fra fyret ligger lidt ensomt, men er et besøg værd. Den siges at være landets mindste middelalderlige kirke og blev i 2008 restaureret og dekoreret af kunstneren Maja Lisa Engelhardt.

Lodbjerg Fyr, Lodbjergvej 33, Lodbjerg, Vestervig. å Alle dage 7-21. E Der står en bøtte inden for døren, hvor man opfordres til at lægge en 5’er eller 10’er. V Stier til den høje klit Penbjerg og til kysten.

Lodbjerg Kirke, Lodbjerg Kirkevej 1, Vestervig. å Man.-lør. morgen til aften. Søn. lukket. Desuden lukket 1. jan.-9. feb.

VESTERVIG KIRKE

k (kort 3)

Uden for kirken er en dobbeltgrav kaldet Liden Kirstens Grav, hvor Liden Kirsten og prins Buris ligger begravet. Ifølge en folkevise var Liden Kirsten søster til kong Valdemar, og prins Buris var bror til Valdemars hustru, Sophie. Engang kongen var bortrejst, overtalte den intrigante Sophie sin bror Buris til at forgribe sig på Kirsten, som blev gravid og fødte en datter, inden kongen kom hjem. Han blev så rasende, at han lod søsteren piske ihjel og stak øjnene ud på Buris. Liden Kirsten blev begravet på Vestervig Kirkegård, og Buris fulgte trop nogle år senere – ikke ved siden af, men i forlængelse. I dag fremstår graven som symbol på en tragisk kærlighedshistorie. Det kan forekomme underligt, da det intet havde med kærlighed at gøre, men skyldtes en gemen opfordring til voldtægt fra Buris’ søster.

Vestervig Kirke, der gennemgik en større renovering i 2015, er Nordens største landsbykirke og en af landets ældste klosterkirker, bygget i den romanske tidsalder (1050-1250) af augustinerordenen. Ved reformationen, som blev indført i Danmark i 1536, blev klosteret nedlagt, og kirken blev til sognekirke.

Klostergade 1, Vestervig. å Man.-tor. 8-16, fr. 8-12 samt i sommermånederne også fr. 8-17. Se på hjemmesiden for koncerter, gudstjenester og arrangementer. vestervig-kirke.dk.

CIRKUS MIEHE MAUSOLEUM

k (kort 4)

På den anden side af Ydby går ruten mod fjorden i smukt, kuperet terræn. Undervejs kan man besøge en bronzealderhøj, hvor familien Miehe fra det engang verdenskendte Cirkus Miehe ligger begravet. Familien havde vinterkvarter netop her, og fru Dora Miehe siges at have været en insisterende dame. Hun fik i 1944 både Justitsministeriets og Nationalmuseets tilladelse til at stede familien og sig selv til hvile i bronzealderhøjen. Cirkus Miehes Mausoleum, Kløvenhøjvej, Ydby, Hurup Thy.

Længere nede mod Limfjorden kan man tage en afstikker på et par kilometer og nyde Oldtidshøjene, der er landets største gruppe af bronzealderhøje med i alt 49 styk.

Oldtidshøjene, Kammersgaardsvej, Sdr. Ydby, Hurup Thy.

DOVERODDE KØBMANDSGÅRD

k Y c o C (kort 5)

Doverodde Købmandsgård er et oplysningscenter, der fortæller om købmandsgårdenes storhedstid, da danskernes hovederhverv var landbrug og fiskeri. Her kan man se historien om krejlerne, der sejlede på Limfjorden til Aalborg for at købe og sælge varer. Ud over udstillingerne er her kajaksejlads, ture med naturvejleder, markedsdage, shelterpladser og herberg for dem, der ikke vil sove udendørs. Særligt sommeren byder på masser af aktiviteter og også en café. Gården er også hjemsted for kultur- og friluftscentret Nordvest Safari.

Fjordstræde 1, Doverodde, Hurup, Thy. t 97 95 92 66. nordvestsafari.dk.

SHELTER VED FÆRGEHAVNEN

c B (kort 6)

Ved færgehavnen på Morssiden er der strand, bålplads og shelter. Man kan overnatte en enkelt nat mod symbolsk betaling og hente vand hos en nabo. Tilsvarende lejrpladser ligger mange andre steder langs Mors’ kystrute.

Læs mere på kystruten.dk.

HØJRIIS SLOT

k u (kort 7)

Scenografien matcher de falmede farver i rummene, og skuespillerne løber ind og ud mellem hinanden, så hårene rejser sig på de voksnes hoveder, og børnene hviner. Godsejer og journalist Vibeke Schwerin bruger sine vintre på at skrive spøgelseshistorier til slottet med det maleriske forfald. Slottet fokuserer på oplevelsen og kulturhistorien, frem for at fremstå som et perfekt prinsesseslot. Sommeren lang opføres en mordgåde med slottet som kulisse, hvor man sammen med blandt andre oldfruen Kama Blom og hertugens unge datter frk. Rose skal løse gåden og finde morderen.

Intet på slottet er finere, end at det er tilladt at røre, men planterne i Danmarks eneste gifthave skal man nok holde sig fra.

Højriisvej 3, Nykøbing Mors. t 97 76 61 65. C Kaffe, kage, øl og vand i caféen – frokostkurv kan medbringes i picnicrummet. hojris.dk.

HØJRIIS SLOT (> SE HER) HAR STÅET HER, SÅ LÆNGE MORSINGBOERNE HUSKER. Foto: Roland E. Jung/Alamy/All OverPress

JESPERHUS BLOMSTERPARK

k u j c R (kort 8)

Den store blomsterpark med badeland, zoo og 4D-biograf var i de tidlige 1960’ere ment som et godt sted at bo for stifternes søn Jesper, der led af astma. Forældrene anlagde en smuk have, som forbipasserende stoppede og kiggede på, og sådan blev ideen til en blomsterpark for gæster grundlagt. Siden er stedet udvidet mange gange, og i dag behøver man ikke forlade stedet ved aftenstide, men kan overnatte på en firestjernet campingplads, i telt eller hytter. Jungledyret Hugo og hans venner bor i parken og er et hit blandt småfolk.

Legindvej 30, Nykøbing Mors. t 96 70 14 00. jesperhus.dk.

NYKØBING MORS

k (kort 9)

Aksel Sandemoses jantelov blev opfundet på denne egn. Men den er netop opfundet her, man får ikke følelsen af, at den har dybe rødder i byen. I Nykøbing bor 9000 af de i alt 23.000 indbyggere på Mors. Den oprindelige by stammer tilbage fra 1200-tallet, men pga. de mange brande gennem tiden fremstår byen ret ung.

Uden for Sandemoses fødehjem, Færkenstræde 12, ses et relief af Sandemose lavet af Erik Heide.

i Morsø Turistbureau, Havnen 4, Nykøbing Mors. t 97 72 04 88. visitmors.dk.

Dueholm Kloster

k n

Klosteret ligger midt i byen, men da johanniterordenen grundlagde det i 1369, var stedet en holm, der lå uden for købstaden Nykøbing. Efter reformationen blev stedet kongeligt len, siden herregård og så endelig museum. Der er udstillinger, museumsbutik og en fin have.

Dueholmgade 7-9. å Varierende, se på hjemmesiden. dueholmkloster.dk.

Wiiben

n

Midt på gågaden i Nykøbing ligger den lækre butik Wiiben. Netop her, som det eneste sted på Mors, kan man købe de smukke og solide lædervarer, som den unge upcoming kunsthåndværker, morsingboen Daniel Friis Broundal, håndlaver. Broundal Handcraft er lædervarer som en shopper, tegnebøger, iPhonecovers etc. Hvert produkt har navn efter en lokalitet på Mors. Shopperen hedder Højris, og en lille cable organizer med knap hedder Hanklit.

Wiiben, Kirketorvet 2. t 97 72 22 00. å Ma.-to. 9.30-17, fr. 9.30-18, lø. 9.30-13.

Pakhuset Hotel & Restaurant

o R

Byens eneste hotel i centrum. Et renoveret pakhus med synlige bjælker og velafstemte møbelklassikere af Rud Thygesen i de lavloftede små værelser. God udsigt til havnen. Restauranten serverer godt, gedigent køkken med fokus på kød og grønt og friske råvarer.

Toldbodgade 10. å Køkken 11.30-16.30 og 17. 30-21, søn. lukket. t 97 72 33 00. phr.dk. €€€.

ULLERUP HOVEDGAARD

o (kort 0)

Overnatning i fredelige og kønne omgivelser kan man finde på Ullerup Hovedgaard. Her bor Hanne og Esben Toft som tredje generation på gården. De to driver dels gården som et moderne landbrug med planteavl og opdræt af dressurheste, og dels lejer de værelser og et anneks ud til turister.

Ullerupmark 21, Ullerup, Nykøbing Mors. t 20 20 64 66. ulleruphovedgaard.dk. €.

EJERSLEV HAVN

V k R (kort q)

Tag en kort afstikker fra ruten i Ejerslev til Ejerslev Havn. Først en stump asfaltvej og så en stump på grus, og så når man til et lille stykke fred og ro. Her kan man gå tur efter fossiler på molerskrænten, kigge ind i den lille udstillingsbygning, der fortæller om molerværkets historie, eller sætte sig på bænken på molen og spise et par tarteletter med høns i asparges i den kombinerede havnekiosk og spisested Lagunen.

Utkærvej 11, Ejerslev, Nykøbing Mors. ejerslevhavn.dk.

Lagunen, Utkærvej 10. t 96 69 44 64. å Dgl. 10-21 i sæsonen. €.

HANKLIT

V k (kort w)

Lægmusklerne syrer til op ad den stejle, 60 m høje klint på nordkysten af Mors, men udsigten deroppefra – indover Thy og Thisted og hele Mors – er anstrengelserne værd. Klinten skråner ned mod havet, så man tydeligt ser de 179 mørke askelag, der stammer fra vulkanudbrud, og det såkaldte moler indeholder rester og fossiler af 55 mio. år gamle kæmpefisk, tropiske fugle, insekter og muslingeskaller. På stranden for foden af klinten er det på gode dage muligt at finde fossiler. Lidt længere ude ligger Mors’ højeste punkt, Salgjerhøj, som strækker sig yderligere 29 meter op.

Denne type molerklint findes som det eneste sted i verden kun her og på øen Fur i Limfjorden.